P6_TA(2006)0079

Κοινωνία της πληροφορίας για την ανάπτυξη και την απασχόληση

Ψήφισμα του Ευρωπαϊκού Κοινοβουλίου σχετικά με μία ευρωπαϊκή κοινωνία της πληροφορίας για την ανάπτυξη και την απασχόληση (2005/2167(INI))

Το Ευρωπαϊκό Κοινοβούλιο,

- έχοντας υπόψη την ανακοίνωση της Επιτροπής προς το Συμβούλιο, το Ευρωπαϊκό Κοινοβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών με τίτλο: "Η στρατηγική i2010 — Ευρωπαϊκή κοινωνία της πληροφορίας για την ανάπτυξη και την απασχόληση" (COM(2005)0229) καθώς και το συνοδευτικό έγγραφο εργασίας των υπηρεσιών της Επιτροπής σχετικά με μια εκτεταμένη αξιολόγηση των επιπτώσεων (SEC(2005)0717),

- έχοντας υπόψη την οδηγία 2002/21/ΕΚ του Ευρωπαϊκού Κοινοβουλίου και του Συμβουλίου, της 7ης Μαρτίου 2002, σχετικά με κοινό κανονιστικό πλαίσιο για δίκτυα και υπηρεσίες ηλεκτρονικών επικοινωνιών (οδηγία πλαίσιο) [1],

- έχοντας υπόψη τον κανονισμό (ΕΚ) αριθ. 460/2004 του Ευρωπαϊκού Κοινοβουλίου και του Συμβουλίου, της 10ης Μαρτίου 2004, για τη δημιουργία του Ευρωπαϊκού Οργανισμού για την Ασφάλεια Δικτύων και Πληροφοριών [2],

- έχοντας υπόψη την ανακοίνωση της Επιτροπής προς το Συμβούλιο, το Ευρωπαϊκό Κοινοβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών, με τίτλο "ηλεκτρονική προσβασιμότητα" (COM(2005)0425),

- έχοντας υπόψη την έκθεση του Φόρουμ για τον Ψηφιακό Διαχωρισμό, της 15ης Ιουλίου 2005, σχετικά με την ευρυζωνική πρόσβαση και τη δημόσια στήριξη σε υπο-εξυπηρετούμενες περιοχές,

- έχοντας υπόψη την ανακοίνωση της Επιτροπής προς το Συμβούλιο, το Ευρωπαϊκό Κοινοβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών, με τίτλο "Μια αγοραστρεφής προσέγγιση για τη διαχείριση του ραδιοφάσματος στην Ευρωπαϊκή Ένωση" (COM(2005)0400),

- έχοντας υπόψη την ανακοίνωση της Επιτροπής προς το Συμβούλιο και το Ευρωπαϊκό Κοινοβούλιο, με τίτλο "Μια μακρόπνοη πολιτική ραδιοφάσματος για την Ευρωπαϊκή Ένωση — δεύτερη ετήσια έκθεση" (COM(2005)0411),

- έχοντας υπόψη τη γνώμη της ομάδας εργασίας για την πολιτική ραδιοφάσματος σχετικά με τη δευτερεύουσα εμπορία δικαιωμάτων για τη χρήση ραδιοφάσματος, της 19ης Νοεμβρίου 2004,

- έχοντας υπόψη τα συμπεράσματα της Προεδρίας του Ευρωπαϊκού Συμβουλίου των Βρυξελλών της 22ας και της 23ης Μαρτίου 2005,

- έχοντας υπόψη τη στρατηγική της Ευρωπαϊκής Ένωσης για τη βιώσιμη ανάπτυξη που εγκρίθηκε στο Ευρωπαϊκό Συμβούλιο του Γκέτεμποργκ της 15ης και 16ης Ιουνίου 2001,

- έχοντας υπόψη το έγγραφο εργασίας της Επιτροπής, με τίτλο "Ενσωμάτωση των περιβαλλοντικών μελημάτων σε άλλους τομείς πολιτικής — απολογισμός της διαδικασίας του Cardiff" (COM(2004)0394),

- έχοντας υπόψη τα συμπεράσματα της 2695ης συνόδου του Συμβουλίου Μεταφορών, Τηλεπικοινωνιών και Ενέργειας, της 1ης έως 5ης Δεκεμβρίου 2005 σχετικά με την στρατηγική i2010,

- έχοντας υπόψη τα 25 εθνικά μεταρρυθμιστικά προγράμματα που προετοίμασαν τα κράτη μέλη, όπως είχε ζητήσει το προαναφερθέν Ευρωπαϊκό Συμβούλιο στις Βρυξέλλες,

- έχοντας υπόψη τα ψηφίσματά του, της 23 Ιουνίου 2005, σχετικά με την κοινωνία της πληροφορίας [3] και της 1ης Δεκεμβρίου 2005, σχετικά με τις ρυθμίσεις και τις αγορές ηλεκτρονικών επικοινωνιών στην Ευρώπη το 2004 [4],

- έχοντας υπόψη το άρθρο 45 του Κανονισμού του,

- έχοντας υπόψη την έκθεση της Επιτροπής Βιομηχανίας, Έρευνας και Ενέργειας και τις γνωμοδοτήσεις της Επιτροπής Οικονομικών και Νομισματικών Θεμάτων, της Επιτροπής Πολιτισμού και Παιδείας και της Επιτροπής Δικαιωμάτων των Γυναικών και Ισότητας των Φύλων (A6-0036/2006),

A. λαμβάνοντας υπόψη ότι η ΕΕ δεν μπορεί να επιτύχει τους στόχους της Λισαβόνας παρά μόνον εάν τα κράτη μέλη δράσουν αποφασιστικά προκειμένου να εφαρμόσουν πλήρως τη στρατηγική i2010,

Β. λαμβάνοντας υπόψη ότι η αρχική επισκόπηση των 25 μεταρρυθμιστικών προγραμμάτων δείχνει, σε γενικές γραμμές, ότι τα κράτη μέλη έχουν αποδεχτεί την πρόκληση της έρευνας και ανάπτυξης και καινοτομίας καθώς και ότι η πλειονότητα των κρατών μελών θεωρούν επίσης την ηλεκτρονική διοίκηση ως έναν καλό τρόπο βελτίωσης της αποτελεσματικότητας της δημόσιας διοίκησης και των δημόσιων υπηρεσιών,

Γ. λαμβάνοντας υπόψη ότι, μαζί με την Επιτροπή, τα κράτη μέλη και άλλοι ενδιαφερόμενοι φορείς φέρουν επίσης την ευθύνη για την επιτυχία της πρωτοβουλίας i2010,

Δ. λαμβάνοντας υπόψη ότι η ορθή και εντός του χρονοδιαγράμματος εφαρμογή του ισχύοντος πλαισίου αποτελεί ουσιαστική προϋπόθεση για μια ανοικτή, ανταγωνιστική και καινοτόμο αγορά υπηρεσιών ηλεκτρονικών επικοινωνιών· επισημαίνοντας, ωστόσο, ότι οι διαδικασίες μεταφοράς και εφαρμογής του πλαισίου εμφανίζουν μεγάλες αποκλίσεις ανάμεσα στα κράτη μέλη,

Ε. λαμβάνοντας υπόψη ότι οι επενδύσεις της Ευρωπαϊκής Ένωσης στην έρευνα των τεχνολογιών, πληροφοριών και επικοινωνιών (ΤΠΕ) είναι περιορισμένες, καθώς επενδύει μόνον 80 ευρώ κατά κεφαλήν σε σύγκριση με τα 350 ευρώ που επενδύει η Ιαπωνία και τα 400 ευρώ που επενδύουν οι ΗΠΑ· εκτιμώντας ότι, για το λόγο αυτό, η Ευρωπαϊκή Ένωση πρέπει να αυξήσει τις επενδύσεις στην έρευνα και την καινοτομία, και να προτρέψει τα κράτη μέλη να αυξήσουν τις σχετικές δαπάνες για την έρευνα και την καινοτομία στις τεχνολογίες πληροφοριών και επικοινωνιών για να καλύψουν αυτό το κενό,

ΣΤ. λαμβάνοντας υπόψη ότι η χρήση των ΤΠΕ από μεμονωμένους πολίτες, δημόσιες υπηρεσίες και επιχειρήσεις, ιδιαίτερα μικρές και μεσαίες επιχειρήσεις (ΜΜΕ), είναι απαραίτητη, προκειμένου να αξιοποιηθούν πλήρως τα πλεονεκτήματα που προσφέρουν η έρευνα και η καινοτομία,

Ζ. λαμβάνοντας υπόψη ότι ο αριθμός των συνδρομητών ευρυζωνικής σύνδεσης έχει σχεδόν διπλασιασθεί τα τελευταία δύο έτη· θεωρώντας, ωστόσο, ότι απομακρυσμένες και αγροτικές περιοχές εξυπηρετούνται λιγότερο, καθώς η ανάπτυξη του δικτύου είναι συγκεντρωμένη σε περιοχές με μεγάλη πυκνότητα πληθυσμού,

Η. λαμβάνοντας υπόψη ότι τα πλεονεκτήματα των ΤΠΕ πρέπει να διαθέσιμα σε όλους, ανεξαρτήτως μορφωτικού επιπέδου, κοινωνικής τάξης, φύλου και ηλικίας,

Θ. λαμβάνοντας υπόψη ότι όλοι οι πολίτες έχουν δικαίωμα να διαθέτουν πρόσβαση σε μέσα ενημέρωσης ελεύθερα παρεχόμενων ραδιοτηλεοπτικών υπηρεσιών με ποικίλο και υψηλής ποιότητας περιεχόμενο,

I. λαμβάνοντας υπόψη ότι η Επιτροπή θα πρέπει να διασφαλίσει ότι, κατά την ανάπτυξη τεχνικών και ρυθμιστικών μέσων, συνυπολογίζεται πράγματι η διάσταση του φύλου· λαμβάνοντας υπόψη ότι η Επιτροπή και τα κράτη μέλη πρέπει να λάβουν συγκεκριμένα μέτρα για την αύξηση του αριθμού των σπουδαστριών στους τεχνικούς κλάδους που σχετίζονται με τις ΤΠΕ και να διασφαλίσουν ότι οι γυναίκες θα αποκτήσουν πρόσβαση σε νέες ευκαιρίες απασχόλησης στο χώρο των ΤΠΕ και στα μέσα ενημέρωσης σε όλα τα επίπεδα και ότι θα πρέπει να δοθεί ιδιαίτερη προσοχή στην κατάσταση των γυναικών στις αγροτικές, νησιωτικές, ορεινές και γεωγραφικά απομακρυσμένες περιοχές και σε άλλες γυναίκες που βρίσκονται σε ιδιαίτερα ευάλωτες καταστάσεις,

IA. επισημαίνοντας ότι η χρηστή διαχείριση των ΤΠΕ και της κοινωνίας της πληροφορίας μπορεί να συμβάλει στη μείωση των κοινωνικών ανισοτήτων, στη γεφύρωση του ψηφιακού χάσματος και στην ενθάρρυνση της κοινωνικής και εδαφικής συνοχής,

IB. λαμβάνοντας υπόψη ότι η ψηφιακή σύγκλιση έχει τη δυνατότητα να παράσχει στους καταναλωτές πρόσβαση σε μεγάλο φάσμα βελτιωμένων υπηρεσιών πλουσίου περιεχομένου, και ότι, για το λόγο αυτό, πρέπει να βελτιωθούν και να ενισχυθούν οι ασφαλείς υποδομές και να δημιουργηθεί ευνοϊκό και ασφαλές περιβάλλον που δίνει ώθηση στην ανταγωνιστική ανάπτυξη αυτών των συγκλινουσών υπηρεσιών,

IΓ. λαμβάνοντας υπόψη ότι οι ΤΠΕ έχουν θετικό άμεσο αντίκτυπο στο περιβάλλον και, εμμέσως, κοινωνικές και οικονομικές συνέπειες,

ΙΔ. λαμβάνοντας υπόψη ότι το ραδιοφάσμα αποτελεί βασικό πόρο για πολλές σημαντικές υπηρεσίες στην κοινωνία και ότι, για το λόγο αυτό, η αποτελεσματική και συνεκτική χρήση μπορεί να βοηθήσει την ΕΕ να επιτύχει τους στόχους της Λισαβόνας, εάν διασφαλίσει την επαρκή παροχή υπηρεσιών γενικού οικονομικού συμφέροντος μέσω φάσματος το οποίο θα προστατεύεται επαρκώς από παρεμβολές, καθώς αυτός είναι ο καλύτερος τρόπος τόνωσης της ανάπτυξης, της ανταγωνιστικότητας και της απασχόλησης,

ΙΕ. λαμβάνοντας υπόψη ότι η επίτευξη των στόχων της Λισαβόνας απαιτεί από την ΕΕ, τα κράτη μέλη και τις επιχειρήσεις να προχωρήσουν σε σαφείς, συγκεκριμένες και ενιαίες επενδύσεις στις ΤΠΕ,

ΙΣΤ. λαμβάνοντας υπόψη ότι έχει ουσιαστική σημασία να εργασθούν επαρκώς τα κράτη μέλη για την ανάπτυξη ευέλικτου ρυθμιστικού πλαισίου το οποίο σέβεται τα δικαιώματα των πολιτών και το οποίο προσφέρει στους ενδιαφερομένους παράγοντες μια καλή βάση για να εισαγάγουν καινοτομίες στην αγορά,

1. θεωρεί ότι η ελευθερία πρόσβασης και χρήσης της γνώσης πρέπει να συνιστά το βασικό κριτήριο που θα επιτρέψει τη δημοκρατική εξέλιξη και την απαραίτητη τεχνολογική καινοτομία της κοινωνίας της γνώσης, όπως απαιτείται στο πλαίσιο της στρατηγικής της Λισαβόνας·

2. θεωρεί ότι, αν δεν υπερκερασθεί το ψηφιακό χάσμα, παρέχοντας τη δυνατότητα σε όλους τους πολίτες να αποκτήσουν πρόσβαση, να χρησιμοποιήσουν και να συμμετάσχουν στην παραγωγή της γνώσης, δεν θα υπάρξει κοινωνία της γνώσης, αλλά μάλλον πολιτιστική και βιομηχανική παρακμή στην ΕΕ στο σύνολό της·

3. καλεί την Επιτροπή να αντιμετωπίσει τους πολίτες όχι μόνον ως παθητικούς καταναλωτές του ψηφιακού περιεχομένου, αλλά επίσης ως παραγωγούς γνώσης και να καταρτίσει πρόγραμμα και ευνοϊκό νομικό πλαίσιο για να τους καταστήσει ενεργούς συμμέτοχους στην κοινωνία της γνώσης, επιτυγχάνοντας κατ' αυτόν τον τρόπο τους στόχους της Λισαβόνας·

4. καλεί την Επιτροπή να υιοθετήσει συγκεκριμένη, καινοτόμο και μακρόπνοη προσέγγιση κατά την αναθεώρηση της νομοθεσίας για τις ΤΠΕ που πρέπει να θεωρούνται ότι αποτελούν σημαντικά ευρύτερο σύνολο απ' ό, τι παρουσιάζει η Επιτροπή στην ανακοίνωσή της και πρέπει να συμπεριλάβουν τα δικαιώματα των καταναλωτών και των χρηστών· εκτιμά ότι είναι απαραίτητο οι οιεσδήποτε νέες προτάσεις να περιλαμβάνουν σαφείς ορισμούς των εννοιών "υπηρεσίες της κοινωνίας της πληροφορίας", "μέσα ενημέρωσης", "υπηρεσίες των μέσων ενημέρωσης" και "υπηρεσίες του οπτικοακουστικού τομέα", που χρησιμοποιεί η Επιτροπή·

5. εμμένει ότι όλες οι ευρωπαϊκές νομοθετικές ρυθμίσεις που διέπουν τις επικοινωνίες και τις πληροφορίες πρέπει να είναι ουδέτερες ως προς την τεχνολογία, ούτως ώστε να διασφαλίζεται η ευκολότερη δυνατή πρόσβαση στην αγορά για νέες εφευρέσεις και νέους ενδιαφερομένους παράγοντες·

6. τονίζει ότι, δεδομένου ότι η μετάβαση από το αναλογικό στο ψηφιακό ευνοεί την αύξηση των μέσων μετάδοσης, αυτή πρέπει να πραγματοποιηθεί με συντονισμένες πολιτικές και εντός του καταλλήλου νομικού πλαισίου ώστε να αντισταθμίζεται η ομοιομορφία που θα μπορούσε να προκύψει από τη συγκέντρωση των μέσων ενημέρωσης·

7. καλεί τα κράτη μέλη να καταβάλουν περισσότερες προσπάθειες για την αξιοποίηση των ΤΠΕ στις υπηρεσίες του δημόσιου τομέα, όπως υγειονομική περίθαλψη, εκπαίδευση και διοίκηση, όπου οι ΤΠΕ μπορούν να διευκολύνουν την ικανοποίηση μελλοντικών κοινωνικών αναγκών και τη συνεργασία για την ανάπτυξη πανευρωπαϊκών υπηρεσιών·

8. πιστεύει ότι, στην κοινωνία της πληροφορίας, οι δημόσιες υπηρεσίες πρέπει να απεικονίζουν με σαφήνεια τις όλο και πιο σύνθετες ανάγκες των επιμέρους χρηστών και ομάδων και, επομένως, να βασίζονται στην κατάλληλη ικανοποίηση των αναγκών αυτών από τον τομέα του ανεφοδιασμού, με στόχο τον σχεδιασμό αποτελεσματικών και "επί παραγγελία" υπηρεσιών·

9. προτρέπει τα κράτη μέλη και τις επιχειρήσεις, δεδομένου ότι οι επενδύσεις στις ΤΠΕ είναι απαραίτητες για την ανάπτυξη και την παραγωγικότητα, να ενθαρρύνουν υψηλότερες επενδύσεις σε ΤΠΕ προκειμένου να μειωθεί η διαφορά επιδόσεων σε σύγκριση με τους ανταγωνιστές μας·

10. αναγνωρίζει ότι οι ΤΠΕ είναι ένα από τα σημαντικότερα εργαλεία που απαιτούνται για να μετατραπούν οι αναπτυσσόμενες χώρες σε παγκόσμιες δυνάμεις·

11. εκφράζει, ωστόσο, την ανησυχία του διότι η Επιτροπή συνεχίζει να καθορίζει τη στρατηγική της και να διατυπώνει την πολιτική της για τη δημιουργία θέσεων εργασίας βάσει ελάχιστα ή καθόλου αξιόπιστων στατιστικών αποδείξεων· υπενθυμίζει ότι ενώ συνεχίζεται η έντονη ανάπτυξη στις ΤΠΕ, δεν υπήρξε πάντοτε αντίστοιχη ανάπτυξη στον τομέα της απασχόλησης· υπενθυμίζει ότι τα ποσοστά απασχόλησης στην ΕΕ είναι επί του παρόντος 7 ποσοστιαίες μονάδες κάτω των στόχων της Λισαβόνας· καλεί την Επιτροπή να διεξαγάγει εις βάθος στατιστικές αναλύσεις των επιπτώσεων της τεχνολογικής μεταβολής στην αγορά απασχόλησης των ΤΠΕ στην ΕΕ·

12. υπενθυμίζει τη σημασία της ψηφιακής σύγκλισης και υποστηρίζει την άρση των εμποδίων που δυσχεραίνουν την επίτευξη οικονομικής, κοινωνικής και πολιτιστικής ανάπτυξης των επιμέρους κρατών, στόχος που διατυπώθηκε στην Παγκόσμια Σύνοδο Κορυφής για την Κοινωνία της Πληροφορίας (Δέσμευση της Τύνιδας της 18.11.2005)·

13. καλεί τα κράτη μέλη και την Επιτροπή να εξετάζουν ενδελεχώς, κατά την αξιολόγηση των προγραμμάτων σταθερότητας και σύγκλισης των κρατών μελών, τη σημασία και τον ρόλο που διαδραματίζουν οι ΤΠΕ στην οικονομική ανάπτυξη, την απασχόληση καθώς και τη λειτουργία της ΟΝΕ·

14. υπενθυμίζει ότι οι i2010 στόχοι για την κοινωνία της πληροφορίας καθώς και οι στόχοι της Ατζέντας της Λισαβόνας απαιτούν να αντικατοπτρίζονται επαρκώς οι στόχοι αυτοί στις δημοσιονομικές προοπτικές της ΕΕ για την περίοδο 2007-2013·

15. τονίζει εκ νέου τη σημασία που έχει για τις ΜΜΕ, τις νεο-ιδρυόμενες επιχειρήσεις και γενικά τον τομέα των ΤΠΕ η ύπαρξη διαφανών και υψηλής ρευστότητας κεφαλαιαγορών που μειώνουν το κόστος του δανεισμού· υποστηρίζει ιδίως τα μικροδάνεια και άλλες μορφές κεφαλαίων επιχειρηματικού κινδύνου·

16. επισημαίνει τη διαρκή και σημαντική έλλειψη επιχειρηματικότητας και πνεύματος ανάληψης κινδύνων στην ΕΕ· ζητεί τη μείωση του διοικητικού άχθους που βαρύνει τις ΜΜΕ και τις νεο-ιδρυόμενες επιχειρήσεις, καθώς και την παροχή δημοσιονομικών διευκολύνσεων κατά την έναρξη της λειτουργίας τους·

17. επαναβεβαιώνει τη σημασία της πρωτοβουλίας της κοινωνίας της πληροφορίας i2010 για την καταπολέμηση περιφερειακών και κοινωνικών ανισοτήτων στα κράτη μέλη, όπως τονίσθηκε στην ανακοίνωση της Επιτροπής με τίτλο "Πολιτική της συνοχής για την ενίσχυση της ανάπτυξης και της απασχόλησης: στρατηγικές κατευθυντήριες γραμμές της Κοινότητας, 2007-2013" (COM(2005)0299)·

Στόχος 1: Ενιαίος ευρωπαϊκός χώρος της πληροφορίας

18. επισημαίνει ότι, για την τόνωση της αύξησης και της ανάπτυξης της Ευρωπαϊκής Ένωσης, η ευρεία αξιοποίηση της υπάρχουσας γνώσης και τεχνολογίας σε όλες τις δραστηριότητες και όλους τους τομείς δραστηριοτήτων, τόσο στη δημόσια διοίκηση και στις επιχειρήσεις όσο και στην καθημερινή ζωή των πολιτών, ήτοι η δημιουργία μιας πανταχού παρούσης κοινωνίας της πληροφορίας, είναι εξίσου σημαντική με την παραγωγή νέας γνώσης για τις ΤΠΕ·

19. υπογραμμίζει ότι το πρόγραμμα i2010 αποτελεί καθοριστικό στάδιο της εμφάνισης της κοινωνίας της πληροφορίας που πρέπει να επιτρέψει σε όλους να είναι συμμέτοχοι μέσω της πρόσβασης στην τεχνολογία και τη γνώση, χρήστες μέσω της διάδρασης και των νέων μορφών κοινωνικής αλληλεπίδρασης που προσφέρουν τα δίκτυα και πολίτες με κριτική ικανότητα και ελευθερία επιλογής· σημειώνει ότι η έλευση της κοινωνίας της πληροφορίας δημιουργεί νέες ευθύνες για εκείνους που επιτελούν το έργο της πληροφόρησης και της επικοινωνίας, καθώς και νέους τρόπους άσκησης των δικαιωμάτων τους για τους πολίτες που ανήκουν σε ιδιαίτερα ευάλωτες πληθυσμιακές ομάδες (ηλικιωμένοι, άτομα με αναπηρία, άτομα που ζουν μόνα ή άτομα με κοινωνικές δυσκολίες κτλ), τρόπους που τους επιτρέπουν να επωφελούνται πλήρως από τη διάδοση των νέων ΤΠΕ· καλεί την Επιτροπή και τα κράτη μέλη να συμβάλλουν ώστε η τεχνολογία να είναι πιο προσιτή για τους πολίτες και σύμφωνη με τις ηθικές απαιτήσεις της κοινωνίας·

20. υποστηρίζει σθεναρά την i2010 ως νέο στρατηγικό εργαλείο για τη δημιουργία πλαισίου για όλες τις πρωτοβουλίες στην ΕΕ που σχετίζονται με ΤΠΕ· συνιστά να διατηρείται κατά νου ότι ο καθορισμός ευρωπαϊκού χώρου κοινωνίας της πληροφορίας δεν μπορεί να επιτευχθεί σε απομόνωση από τις διεθνείς εξελίξεις σε αυτόν τον τομέα·

21. επιμένει ότι πρέπει να ληφθεί υπόψη ο οριζόντιος χαρακτήρας των ΤΠΕ, που απαιτεί συνεργασία και συντονισμό των δράσεων της ΕΕ, και σε επίπεδο κρατών μελών, καθώς και παροχή κινήτρων ώστε οι παράγοντες του εν λόγω τομέα να δημιουργούν και να αξιοποιούν νέες εφευρέσεις·

22. εμμένει ότι η ευρωπαϊκή και εθνική νομοθεσία πρέπει να υποστηρίζουν τον ανταγωνισμό ούτως ώστε να εκφράζουν τον οριζόντιο χαρακτήρα των ΤΠΕ και πρέπει να επιδιώκουν την αποφυγή εμφάνισης και διατήρησης κάθετων δομών οι οποίες είναι επιβλαβείς στον ανταγωνισμό και την καινοτομία· επισημαίνει ότι οι κάθετες δομές δύνανται να παρεμποδίσουν τους καταναλωτές να επωφεληθούν από τον ανταγωνισμό·

23. καλεί την Επιτροπή και τα κράτη μέλη να θέσουν ως στόχο τη θέσπιση ευέλικτης νομοθεσίας στον εν λόγω τομέα, την απλοποίησή της, την ταχεία και ταυτόχρονη εφαρμογή της και την γρήγορη προσαρμογή της στις νέες ανάγκες που προκύπτουν από τις τεχνολογικές εξελίξεις· φρονεί ότι η νομοθεσία στον τομέα των τεχνολογιών πληροφοριών και επικοινωνιών, πρέπει να ενθαρρύνει την παραγωγή νέας γνώσης και την ανάπτυξη νέων τεχνολογιών, να προάγει τις επενδύσεις στην παραγωγή περιεχομένου, στον εξοπλισμό, στα δίκτυα και στις υπηρεσίες δικτύων καθώς και να προωθεί τον ανταγωνισμό, την αξιοποίηση της τεχνολογίας και των υπηρεσιών και την ασφάλεια των πληροφοριών και τέλος να στηρίζει τις μικρομεσαίες επιχειρήσεις ώστε να παίζουν καθοριστικό ρόλο στον τομέα·

24. επισημαίνει ότι η Επιτροπή καλείται να διασφαλίζει και να ενθαρρύνει τον πλουραλισμό των μέσων ενημέρωσης, ερμηνεύοντας και εφαρμόζοντας τις διατάξεις που αφορούν την υποδομή των ηλεκτρονικών μέσων ενημέρωσης· υπενθυμίζει το αίτημα που έχει επανειλημμένα διατυπώσει προς την Επιτροπή για τη σύνταξη Πράσινης Βίβλου σχετικά με τη συγκέντρωση της ιδιοκτησίας των ΜΜΕ και τον σεβασμό των αρχών της ελευθερίας της πληροφορίας και του πλουραλισμού, έχοντας κατά νου ότι θα ενθαρρυνθεί έτσι ο διάλογος για τα βασικά θέματα του τομέα σε μια στιγμή ριζικών μεταβολών των τεχνολογιών και της αγοράς· εκφράζει την απογοήτευσή του για την απουσία αυτού του στοιχείου από το σχέδιο εργασίας i2010· ζητεί από την Επιτροπή να θεσπίσει κανονιστικό πλαίσιο για το Διαδίκτυο, δεδομένου ότι αποτελεί το βασικό μέσο για την βασιζόμενη στην πληροφορία οικονομία·

25. εμμένει ότι η νομοθεσία πρέπει να αποσκοπεί στην ταχύτερη ανάπτυξη και στην ποικιλομορφία της κοινωνίας της πληροφορίας καθώς και στην επέκταση των ωφελειών της σε ολόκληρη την κοινωνία·

26. σημειώνει ότι είναι εξαιρετικά σημαντικό να διασφαλίζεται στους ανθρώπους η ευρύτερη δυνατή πρόσβαση σε περιεχόμενο και υπηρεσίες υψηλής ποιότητας οπουδήποτε, χρησιμοποιώντας την τεχνολογία της επιλογής τους, εντός των ορίων που υπαγορεύουν οι περιστάσεις· επισημαίνει περαιτέρω ότι οι χρήστες (καταναλωτές, πολίτες) είναι διατεθειμένοι να υιοθετήσουν νέες υπηρεσίες και τεχνικά μέσα μόνον εάν πεισθούν ότι είναι αρκετά εύχρηστα και ουσιαστικά από άποψη περιεχομένου·

27. υπενθυμίζει ότι η ανάπτυξη μιας πανταχού παρούσης κοινωνίας της πληροφορίας προϋποθέτει την προώθηση της ευρυζωνικής και ασύρματης τεχνολογίας, η οποία χρήζει περαιτέρω ενίσχυσης σε επίπεδο κρατών μελών, και ζητεί την ενθάρρυνση και την ανάληψη κοινών δραστηριοτήτων, την προστασία των δικαιωμάτων πνευματικής ιδιοκτησίας και την προώθηση των ψηφιακών μέσων· θεωρεί ότι οι χρήστες θα πρέπει επίσης να μπορούν να αλλάζουν τον φορέα παροχής υπηρεσιών τους, χωρίς να υποχρεώνονται να αλλάξουν τη διεύθυνση του ηλεκτρονικού ταχυδρομείου τους·

28. αναγνωρίζει ότι η ευρυζωνική σύνδεση αποτελεί προϋπόθεση για την ανάπτυξη της πανταχού παρούσας κοινωνίας της πληροφορίας· θεωρεί ότι αυτή πρέπει να αποτελεί αποφασιστικό στόχο σύγκλισης μεταξύ των κρατών μελών και των περιφερειών τους·

29. υπενθυμίζει ότι η μετάβαση προς μία πανταχού παρούσα κοινωνία της πληροφορίας προωθεί επίσης την βιώσιμη ανάπτυξη, η οποία αποτελεί δεσμευτικό στόχο της ΕΕ· εκτιμά ότι οι ΤΠΕ θα μειώσουν την επιβάρυνση στο περιβάλλον και τη χρήση φυσικών πόρων και θα προωθήσουν την κοινωνική ανάπτυξη·

30. επισημαίνει τον όλο και πιο σημαντικό ρόλο των άυλων δικαιωμάτων ως μέσου εμπορικής πολιτικής, στο πλαίσιο ζητημάτων που συνδέονται με το ελεύθερο εμπόριο, ζητεί να ληφθούν μέτρα για την προστασία των δικαιωμάτων του παραγωγού και την καταπολέμηση του παράνομου και πειρατικού περιεχομένου· θεωρεί ότι μόνο έτσι θα διασφαλισθεί και θα προωθηθεί η ανάπτυξη του περιεχομένου· εφιστά την προσοχή στις αυξανόμενες προσπάθειες των ΗΠΑ να χρησιμοποιήσουν τη νομοθεσία που διέπει τα διπλώματα ευρεσιτεχνίας και την πνευματική ιδιοκτησία ως προστατευτικό μέσο εμπορικής πολιτικής·

31. καλεί την Επιτροπή να καθορίσει σαφείς δράσεις για την προστασία από το επιζήμιο περιεχόμενο και προς αυτή την κατεύθυνση να προάγει μεταξύ άλλων και το ρόλο του Ευρωπαϊκού Οργανισμού για την Ασφάλεια Δικτύων και Πληροφοριών (ENISA — European Network Information Security Agency)·

32. καλεί την Επιτροπή να συμπεριλάβει, κατά την αναθεώρηση της νομοθεσίας, μέτρα για την εξασφάλιση της αρχής της προφύλαξης σε ό,τι αφορά τα θέματα υγείας και προστασίας του καταναλωτή, αλλά και του περιβάλλοντος, σε συνεργασία και με άλλους φορείς, όπως για παράδειγμα τον Παγκόσμιο Οργανισμό Υγείας·

33. καλεί την Επιτροπή να καθορίσει, κατά την αναθεώρηση της νομοθεσίας, ποιοτικά κριτήρια, όπως αυτό της προστασίας της παιδικής ηλικίας, καθώς και της ελευθερίας επιλογών του καταναλωτή·

34. σημειώνει ότι η Επιτροπή ενέκρινε πρόταση οδηγίας του Ευρωπαϊκού Κοινοβουλίου και του Συμβουλίου για την τροποποίηση της οδηγίας 89/552/ΕΟΚ του Συμβουλίου, για τον συντονισμό ορισμένων νομοθετικών, κανονιστικών και διοικητικών διατάξεων των κρατών μελών σχετικά με την άσκηση τηλεοπτικών δραστηριοτήτων (COM(2005)0646), που αποσκοπεί στον εκσυγχρονισμό της οδηγίας "Τηλεόραση χωρίς Σύνορα", η οποία είναι απαραίτητη καθώς η ΕΕ εξελίσσεται σε ευρωπαϊκή κοινωνία της πληροφορίας· τονίζει ότι η οδηγία πρέπει να είναι προσαρμοσμένη στις μεταβολές που σημειώνονται σε ένα κόσμο σύγκλισης των μέσων ενημέρωσης και ότι το γεγονός αυτό πρέπει να ληφθεί δεόντως υπόψη όσον αφορά το πεδίο εφαρμογής της· σημειώνει ότι αυτό θα βοηθούσε τη δημιουργία ευνοϊκού κλίματος για την ευρωπαϊκή βιομηχανία, καταργώντας περιττούς κανόνες και προχωρώντας προς μία πανταχού παρούσα κοινωνία της πληροφορίας· αναγνωρίζει περαιτέρω ότι οι συνδέσεις μεταξύ ρυθμιστικών κανόνων του περιεχομένου και ρυθμιστικών κανόνων της υποδομής, που αναγνωρίζονται στο νομικό πλαίσιο για τις ηλεκτρονικές επικοινωνίες, έχουν αποδείξει την αξία τους και πρέπει να διατηρηθούν και στο μέλλον·

35. παρακινεί την Επιτροπή να προωθήσει χωρίς καθυστέρηση συγκεκριμένες δράσεις για τη διευκόλυνση και τη στήριξη της δημιουργίας και διάδοσης του ευρωπαϊκού περιεχομένου· εκτιμά ότι πρέπει να διασφαλισθεί η συνέχιση υφισταμένων προγραμμάτων στήριξης και να αναγνωρισθεί η αναγκαιότητά τους για την ανάπτυξη της κοινωνίας της πληροφορίας· εμμένει ότι πανευρωπαϊκά ραδιοτηλεοπτικά συστήματα όπως το EuroNews, πρέπει να υποστηρίζονται· υπογραμμίζει ότι η παραγωγή περιεχομένου που σέβεται την πολιτιστική και τη γλωσσική πολυμορφία αποτελεί ευκαιρία για την προώθηση νέων δεξιοτήτων και νέων θέσεων απασχόλησης, κυρίως για τους τομείς της σύλληψης και της δημιουργίας στο σύνολο των 25 κρατών μελών και ότι αυτά τα νέα επαγγέλματα πρέπει να μπορούν να αναπτυχθούν σε εναρμονισμένο ρυθμιστικό πλαίσιο το οποίο θα τους διασφαλίζει οικονομική ασφάλεια και ασφάλεια δικαίου·

36. θεωρεί ότι η εισαγωγή οιασδήποτε αγοραστρεφούς προσέγγισης του φάσματος απαιτεί τη στήριξη των εποπτικών οργάνων, των φορέων εκμετάλλευσης και των άλλων παραγόντων και προειδοποιεί να μην αφεθεί η πολιτική ραδιοφάσματος μόνον στις δυνάμεις της αγοράς· θεωρεί ωστόσο ότι το φάσμα πρέπει να υπαχθεί σε ρυθμίσεις σύμφωνα με κανόνες που ανταποκρίνονται σε ταχύτατα μεταβαλλόμενες απαιτήσεις της αγοράς, με ευέλικτο και αποτελεσματικό τρόπο· προτείνει οι αλλαγές να βασίζονται σε προσεκτική ανάλυση και στην επίλυση υφισταμένων προβλημάτων, με τη δέουσα προσοχή στα συμφέροντα των κρατών μελών και ότι, στο σημείο αυτό, πρέπει πάντοτε να λαμβάνεται πρόνοια για να εξασφαλίζεται επαρκώς η έλλειψη παρεμβολών· σημειώνει ότι οι τιμές που καταβλήθηκαν σε δημοπρασίες των συχνοτήτων 3G επιβράδυναν την εισαγωγή των δικτύων κινητής τηλεφωνίας τρίτης γενιάς, και ότι πρέπει να αποφευχθεί η επανάληψη μιας τέτοιας κατάστασης·

37. θεωρεί ότι το σημαντικότερο ζήτημα στην πολιτική ραδιοφάσματος είναι να επιτευχθεί ευέλικτο ρυθμιστικό πλαίσιο με κατάλληλη και επαρκή εναρμόνιση των ζωνών συχνοτήτων σε επίπεδο ΕΕ· σημειώνει ότι η διαχείριση του ραδιοφάσματος πρέπει να επιδιώκει την κατά το δυνατό μεγαλύτερη διευκόλυνση της πρόσβασης στην αγορά για νέες εφευρέσεις και νέους ενδιαφερόμενους φορείς, περιλαμβανομένων των περιφερειών, ενώ συγχρόνως θα διευκολύνει την ανάπτυξη κοινοτικών μέσων ενημέρωσης· καλεί την Επιτροπή να υποβάλει κατάλληλες προτάσεις σε αυτόν τον τομέα· σημειώνει ότι η συμμόρφωση με τους κανονισμούς για τις παρεμβολές είναι απολύτως αναγκαία σε ένα ψηφιακό περιβάλλον·

38. υπενθυμίζει ότι η ανάπτυξη της ασφάλειας των δικτύων είναι απαραίτητη για να ενισχυθεί η εμπιστοσύνη σε όλες τις υπηρεσίες δικτύου, εμπορικές υπηρεσίες και υπηρεσίες ηλεκτρονικής διοίκησης· ζητεί να προωθηθεί η ασφάλεια των δικτύων με τεχνικά και νομοθετικά μέσα και μέσω της εκπαίδευσης, π.χ. με τη δημιουργία στρατηγικής για την ασφάλεια των πληροφοριών σε ολόκληρη την Ευρώπη και με την καθιέρωση ευρωπαϊκής ημέρας ασφάλειας των πληροφοριών ετησίως, προκειμένου να ευαισθητοποιηθούν οι πολίτες σε θέματα ασφάλειας των πληροφοριών, μεριμνώντας ταυτόχρονα ώστε αυτή η ασφάλεια να μην περιορίζει την ελευθερία έκφρασης και τα δικαιώματα των πολιτών· εκφράζει την ικανοποίησή του για την πρόταση της Επιτροπής να ξεκινήσει μία στρατηγική υπέρ μιας ασφαλούς κοινωνίας της πληροφορίας, το 2006, με στόχο να αυξηθεί η εμπιστοσύνη των επενδυτών αλλά και των χρηστών στις υπηρεσίες του Διαδικτύου και στην αξιοπιστία τους, προκειμένου να αντιμετωπίζονται ζητήματα απάτης (κατά τις αγορές), παράνομα και βλαβερά περιεχόμενα (προστασία των ανηλίκων και της ανθρώπινης αξιοπρέπειας και προστασία της ιδιωτικής ζωής) και τεχνολογικές αδυναμίες (με στόχο την αποτελεσματική και αποδοτική χρησιμοποίηση των ΤΠΕ)·

39. υπενθυμίζει ότι η βιομηχανική πολιτική και η πολιτική ανταγωνισμού πρέπει, με τις δράσεις τους, να στηρίζουν την βιομηχανία καινοτομίας της Ευρωπαϊκή Ένωσης· σημειώνει ότι προς τούτο απαιτείται η εξασφάλιση ευέλικτου ρυθμιστικού πλαισίου που παρέχει επίσης κίνητρα·

40. υπενθυμίζει ότι η επιμέρους ρύθμιση του τομέα των ΤΠΕ σχεδιάστηκε εξαρχής ως μια μεταβατική λύση για το άνοιγμα των αγορών και ότι, μεσοπρόθεσμα, πρέπει να συντελεστεί η μετάβαση στην αποκλειστική χρήση των γενικών κανόνων ανταγωνισμού·

41. προειδοποιεί ότι η νομοθεσία και άλλες δράσεις των δημόσιων αρχών δεν πρέπει να ευνοούν ορισμένες τεχνολογίες εις βάρος άλλων: η νομοθεσία πρέπει να είναι ουδέτερη ως προς την τεχνολογία·

42. υπογραμμίζει τη σημασία που αποκτούν οι τεχνικές προϋποθέσεις προκειμένου να διασφαλιστεί η χωρίς διακρίσεις πρόσβαση στα περιεχόμενα της κοινωνίας της πληροφορίας και να μην υπάρχει ψηφιακό χάσμα στο εσωτερικό της Ευρωπαϊκής Ένωσης· υπογραμμίζει, συνεπώς, εκ νέου τις απαιτήσεις του για ανοικτά διαλειτουργικά πρότυπα, ιδίως στον τομέα της διεπαφής προγράμματος εφαρμογής, σύμφωνα με το άρθρο 18 της οδηγίας πλαισίου·

43. αναγνωρίζει τη σημασία ενός υγιούς εμπορικού ισοζυγίου στις ΤΠΕ ως βασική συνιστώσα για την ενίσχυση της θέσης της ΕΕ στην παγκόσμια οικονομία· ζητεί από την Επιτροπή να παρουσιάσει, έως τον Σεπτέμβριο του 2006, ολοκληρωμένη και αναλυτική επισκόπηση των δυνατοτήτων και των αδυναμιών όλων των τομέων που σχετίζονται με τις ΤΠΕ·

Στόχος 2: Καινοτομία και επενδύσεις στην έρευνα

44. υπογραμμίζει ότι η καινοτόμος βιομηχανία ΤΠΕ αποτελεί απαραίτητη προϋπόθεση για την οικονομική ανάπτυξη και τη δημιουργία θέσεων απασχόλησης στην ΕΕ, ιδίως σε κλάδους και υπηρεσίες άλλες από τον ίδιο τον τομέα των ΤΠΕ·

45. υπενθυμίζει ότι οι ΤΠΕ έχουν ήδη αλλάξει τον τρόπο με τον οποίο λειτουργούν οι επιχειρήσεις γενικά, και ότι οι επιχειρήσεις επωφελούνται από τις καινοτομίες όπως η εξέλιξη του λογισμικού και οι νέες αρχιτεκτονικές δικτυακών υπηρεσιών· προτρέπει την ΕΕ να δημιουργήσει περιβάλλον το οποίο να ευνοεί την καινοτομία με σκοπό τη διατήρηση του ανταγωνιστικού της πλεονεκτήματος·

46. συνιστά την ταχεία έγκριση του 7ου προγράμματος πλαισίου για την έρευνα και την τεχνολογική ανάπτυξη και του προγράμματος για την ανταγωνιστικότητα και την καινοτομία για τη περίοδο 2007-2013, τα οποία πρέπει να παράσχουν αμφότερα επαρκείς χρηματοδοτικούς πόρους για την ενίσχυση των ΤΠΕ ως κινητήριων δυνάμεων της ανταγωνιστικότητας, της ανάπτυξης και της απασχόλησης· υπογραμμίζει την έμφαση που πρέπει να δοθεί στην ενίσχυση του επιχειρηματικού πνεύματος, και κυρίως των μικρομεσαίων επιχειρήσεων, ιδιαίτερα σε τομείς που ευνοούνται από τις νέες ΤΠΕ·

47. ζητεί από την Επιτροπή και τα κράτη μέλη να αναλάβουν συγκεκριμένες δράσεις για να αξιοποιήσουν τις δυνατότητες που προσφέρουν οι ΤΠΕ, ώστε να μπορέσει να αναχαιτισθεί η τάση μεταφοράς των θέσεων εργασίας προς χώρες με χαμηλές αμοιβές και να επιτευχθεί το ύψιστο δυνατό επίπεδο ανάπτυξης και απασχόλησης· θεωρεί ζωτικής σημασίας την αύξηση του επιπέδου επενδύσεων για την επίτευξη του στόχου της Βαρκελώνης στο 3 % του ΑΕΠ και, μακροπρόθεσμα, τη διαρκή διατήρησή του σε επίπεδα παγκόσμιας ανταγωνιστικότητας·

48. πιστεύει ότι το οικονομικό μέλλον της ΕΕ βρίσκεται στη μεγαλύτερη ανάπτυξη της παραγωγικότητας της εργασίας·

49. ζητεί από την Επιτροπή και τα κράτη μέλη να υποβάλουν στο Κοινοβούλιο, έως τον Σεπτέμβριο του 2006, μελέτη επιπτώσεων για την επίδραση της οικονομίας των ΤΠΕ στην ενίσχυση της ανάπτυξης στα διάφορα κράτη μέλη και τις ευρωπαϊκές περιφέρειες·

50. επισημαίνει ότι πρέπει να ληφθούν επειγόντως μέτρα, σε επίπεδο ΕΕ, προκειμένου να αρθούν τα εμπόδια στην ανάπτυξη Δικτύων της Επόμενης Γενιάς· καλεί την Επιτροπή να εξετάσει αυτό το θέμα στην προσεχή της επισκόπηση του ρυθμιστικού πλαισίου για τις ηλεκτρονικές επικοινωνίες·

51. σημειώνει ότι η εφαρμογή ΤΠΕ σε τομείς όπως η γλώσσα και η κοινωνική ευημερία αποτελεί φυσική εξέλιξη για την Κοινότητα και προσφέρει μεγάλες δυνατότητες για παγκόσμιες εφαρμογές· ζητεί από την ΕΕ και τα κράτη μέλη να στηρίξουν την έρευνα σε αυτούς τους τομείς·

52. συνιστά να επικεντρωθεί περισσότερο η προσοχή στον ρόλο τον οποίο διαδραματίζουν οι ΤΠΕ στη δημιουργία μιας ανοικτής κοινωνίας της γνώσης· ζητεί από την Επιτροπή και τα κράτη μέλη να θεσπίσουν πιο συνεκτική στρατηγική όσον αφορά τα εκπαιδευτικά πρότυπα για τις ΤΠΕ·

53. καλεί την Επιτροπή και τα κράτη μέλη να αναζητήσουν συγκεκριμένους τρόπους για την προώθηση της δικτύωσης όλων των μειζόνων παραγόντων (μεγάλων επιχειρήσεων και ΜΜΕ, δημόσιων αρχών και ερευνητικών ιδρυμάτων) και να ενισχύσουν τις ευκαιρίες για συμμετοχή τους στην υλοποίηση και εκμετάλλευση σχεδίων·

54. υπενθυμίζει τις δεσμεύσεις της ΕΕ υπέρ της καινοτομίας και της έρευνας, που περιλαμβάνονται στις Ολοκληρωμένες Κατευθυντήριες Γραμμές της Επιτροπής για την Ανάπτυξη και την Απασχόληση (2005-2008) (COM(2005)0141) και ζητεί να εφαρμόζονται οι γραμμές αυτές κατά τρόπο συνεπή στο πλαίσιο της μεταρρύθμισης της Ατζέντας της Λισαβόνας·

55. εκφράζει την πίστη του σε απλούστερα εθνικά φορολογικά συστήματα που δημιουργούν κίνητρα για την πραγματοποίηση επενδύσεων σε ΤΠΕ και Ε&Α· χαιρετίζει σχετικά τις προτάσεις της Επιτροπής να θεσπίσει κοινή ενοποιημένη εταιρική φορολογική βάση·

Στόχος 3: Ενιαία ευρωπαϊκή κοινωνία της πληροφορίας

56. καλεί τα κράτη μέλη, μέσω των εθνικών μεταρρυθμιστικών τους σχεδίων, να ορίσουν τις προτεραιότητες της κοινωνίας της πληροφορίας, να εντείνουν τις προσπάθειές τους στον τομέα αυτόν και να υποβάλλουν ετησίως έκθεση σχετικά με την πρόοδο αυτών των προγραμμάτων, δίνοντας αναλυτική περιγραφή όχι μόνο σχετικά με την ανάπτυξη των δεικτών της κοινωνίας της πληροφορίας, αλλά επίσης σχετικά με την κοινωνική και οικονομική χρησιμότητα των προγραμμάτων·

57. υπενθυμίζει ότι η επιτυχία όλης της στρατηγικής του i2010 θα κριθεί από το κατά πόσο αυτή θα φτάσει όλους, μέχρι και τον τελευταίο ευρωπαίο πολίτη· εκφράζει την πεποίθηση ότι στην υλοποίηση αυτού του στόχου καθοριστικός είναι ο ρόλος των περιφερειών, οι οποίες πρέπει να ενεργοποιηθούν και να ενισχυθούν ακόμα περισσότερο ώστε να αναλάβουν σημαντικές πρωτοβουλίες για την περιφερειακή σύγκλιση και συνοχή μέσω της εξάλειψης του ψηφιακού χάσματος·

58. υπενθυμίζει ότι η κοινωνική ασφάλιση, η υγεία και η πρόνοια αποτελούν βασικούς τομείς στην ανάπτυξη της κοινωνίας της πληροφορίας·

59. σημειώνει ότι οι δημόσιες υπηρεσίες και οι δημόσιες υπηρεσίες ραδιοτηλεοπτικών μεταδόσεων διαδραματίζουν σημαντικό ρόλο σε δραστηριότητες των πολιτών και των επιχειρήσεων εφόσον συμβάλλουν στην κοινωνική συνοχή, τον δημοκρατικό διάλογο και τον πλουραλισμό στην Ευρώπη· επισημαίνει επίσης ότι το ευρωπαϊκό νομικό πλαίσιο για την κοινωνία των πληροφοριών και των επικοινωνιών πρέπει να διασφαλίζει ότι οι δημόσιες υπηρεσίες ραδιοτηλεοπτικών μεταδόσεων είναι σε θέση να συμμετέχουν στην τεχνολογική και την κοινωνική εξέλιξη και να συνεχίζουν να επιτελούν την κοινωνική τους λειτουργία·

60. επισημαίνει ότι οι δημόσιες υπηρεσίες ραδιοτηλεοπτικών μεταδόσεων θα συνεχίσουν να διαδραματίζουν μείζονα ρόλο στην πανταχού παρούσα κοινωνία της πληροφορίας, ως στοιχείο προστασίας των δημόσια προσβάσιμων υψηλής ποιότητας ανεξάρτητων πληροφοριών· τονίζει τη σημασία της εξασφάλισης της πρόσβασης των δημοσίων υπηρεσιών ραδιοτηλεοπτικών μεταδόσεων στις πλατφόρμες του μέλλοντος·

61. υπογραμμίζει τη σημασία της διασφάλισης για όλους του δικαιώματος πρόσβασης σε κατάλληλη εκπαίδευση και βασική γνώση για τα μέσα ενημέρωσης — κυρίως τα ηλεκτρονικά μέσα που μεταδίδουν εικόνες — και τις νέες διαδραστικές και ψηφιακές τεχνολογίες, προκειμένου να αποφευχθούν νέες μορφές κοινωνικού και πολιτισμικού αποκλεισμού· θεωρεί την ισότιμη πρόσβαση σε έναν κόσμο μέσων μαζικής ενημέρωσης ελεύθερα προσβάσιμου, με διαφοροποιημένα και ποιοτικά περιεχόμενα, θεμελιώδες δικαίωμα των ευρωπαίων πολιτών· υπογραμμίζει σε αυτό το πλαίσιο τον ρόλο που διαδραματίζουν τα προγράμματα των δημοσίων υπηρεσιών ραδιοτηλεοπτικών μεταδόσεων για την προώθηση της κοινωνικής συνοχής, του δημοκρατικού διαλόγου και του πλουραλισμού στην Ευρώπη, και εμμένει ότι πρέπει να εξακολουθήσει η διασφάλιση αυτών των αποστολών και στο μέλλον·

62. ζητεί να δοθεί έμφαση σε θέματα διαλειτουργικότητας και βέλτιστων πρακτικών στις ηλεκτρονικές υπηρεσίες του δημόσιου τομέα για πολίτες και επιχειρήσεις, σε θέματα φορολογίας, υγείας, ασφαλιστικής κάλυψης, συντάξεων, με απώτερο στόχο τη διευκόλυνση της ελεύθερης και απρόσκοπτης μετακίνησης, εγκατάστασης και εργασίας των πολιτών μεταξύ των κρατών μελών·

63. προτρέπει τις εθνικές κυβερνήσεις να εφαρμόζουν πρωτοβουλίες και προγράμματα της i2010 κατά τη μεταρρύθμιση της δημόσιας διοίκησής τους προκειμένου να παρέχουν καλύτερες, αποτελεσματικότερες και πλέον ευπρόσιτες υπηρεσίες στις ΜΜΕ καθώς και στους πολίτες τους·

64. υπενθυμίζει τις δυνατότητες που δίνονται με τις τεχνολογίες πληροφοριών και επικοινωνιών, αλλά και τις θεσμικές αλλαγές που απαιτούνται, ώστε να προωθηθεί η ηλεκτρονική δημοκρατία μέσω της ηλεκτρονικής συμμετοχής των ευρωπαίων πολιτών στη διαδικασία λήψης αποφάσεων και ζητεί να ληφθούν τα σχετικά μέτρα προώθησης·

65. υπενθυμίζει ότι, κατά την προώθηση της συμμετοχής, πρέπει να δοθεί προσοχή σε αυτές τις δεξιότητες που χρειάζονται οι Ευρωπαίοι, για να μπορούν να λειτουργούν στο πλαίσιο της κοινωνίας της πληροφορίας· ζητεί να αναληφθούν ειδικές δράσεις για την ανάπτυξη δεξιοτήτων που συνδέονται με τις ΤΠΕ και ζητεί την ευαισθητοποίηση των πολιτών για τις νέες δυνατότητες που προσφέρουν οι ΤΠΕ μέσω παραδοσιακών διαύλων επικοινωνίας, προβάλλοντας τα πλεονεκτήματα της διοίκησης σε απευθείας σύνδεση και ενθαρρύνοντας επίσης κατ' αυτόν τον τρόπο τη χρήση νέων υπηρεσιών·

66. επισημαίνει ότι άνω του ημίσεoς του πληθυσμού της ΕΕ δεν επωφελείται πλήρως από τις ΤΠΕ· εμμένει ότι οι ΤΠΕ απαιτούν επίσης επενδύσεις σε ανθρώπινο κεφάλαιο για την ενίσχυση της δημιουργικότητας με μεγαλύτερους προϋπολογισμούς για την παιδεία και τον πολιτισμό· επιδοκιμάζει την πρωτοβουλία της Επιτροπής να προωθήσει τον ψηφιακό γραμματισμό μέσω της εκπαίδευσης και διαφόρων προγραμμάτων κατάρτισης, διευκολύνοντας, στο πλαίσιο αυτό, την πρόσβαση σε προϊόντα και υπηρεσίες ΤΠΕ·

67. επισημαίνει τον ουσιαστικό ρόλο της εξειδικευμένης εκπαίδευσης σχετικά με ΤΠΕ, τόσο των νέων στα σχολεία όσο και των ενηλίκων και ιδιαιτέρως των γυναικών, στα πλαίσια της διά βίου μάθησης, έτσι ώστε να είναι ενημερωμένοι και σε θέση να χρησιμοποιούν τα σύγχρονα μέσα για τις επαγγελματικές και κοινωνικές τους ανάγκες·

68. σημειώνει ότι, λόγω της γήρανσης του πληθυσμού, πρέπει να δοθεί προσοχή στο σχεδιασμό προϊόντων και να γίνει σεβαστή η αρχή Σχεδιασμός για Όλους, ήτοι να επιλεγούν κατάλληλες για όλους λύσεις σε τεχνολογία, υπηρεσίες και περιβάλλον· ζητεί να ληφθούν ιδιαιτέρως υπόψη οι ανάγκες ειδικών ομάδων, όπως είναι οι ηλικιωμένοι ή άτομα με αναπηρία· καλεί την Επιτροπή να χρησιμοποιήσει την επερχόμενη Στρατηγική Ένταξής της για αυτόν τον σκοπό·

69. ζητεί από τα κράτη μέλη να λάβουν πρόσθετα μέτρα για να διασφαλίσουν την πρόσβαση σε υπηρεσίες ηλεκτρονικής διοίκησης ανεξαρτήτως τόπου, χρόνου ή οικονομικής κατάστασης·

70. υπενθυμίζει ότι κάθε ευρωπαίος πολίτης έχει το δικαίωμα πρόσβασης σε πληροφορίες· καλεί την Επιτροπή να επισπεύσει την πρωτοβουλία ηλεκτρονικής ένταξης που είναι προγραμματισμένη για το 2008, η οποία θα ανταποκριθεί στις προκλήσεις του ηλεκτρονικού γραμματισμού, της γήρανσης και της ηλεκτρονικής προσβασιμότητας, των γεωγραφικών ανισοτήτων και της εξασφάλισης κοινωνικών υπηρεσιών για όλους· προτρέπει την Επιτροπή να εκπονήσει χωρίς καθυστέρηση πρόταση χάρτη για τα θεμελιώδη δικαιώματα των πολιτών της ψηφιακής εποχής· προτρέπει τα κράτη μέλη να διασφαλίσουν ότι κανένας πολίτης ή καταναλωτής δεν θα αποκλείεται παρά τη θέλησή του από τις βασικές υπηρεσίες της πανταχού παρούσας κοινωνίας των πληροφοριών·

71. προτείνει, στο πλαίσιο του στόχου της επίτευξης της χρηστής διακυβέρνησης και της διασφάλισης της πλήρους ιθαγένειας σε όλους τους Ευρωπαίους εντός της κοινωνίας της πληροφορίας, τη σταδιακή υιοθέτηση ενός χάρτη ηλεκτρονικών δικαιωμάτων από τις ευρωπαϊκές δημόσιες διοικήσεις, ως κοινού συνόλου αρχών και προσανατολισμών που καθορίζουν το πλαίσιο στο οποίο όλοι οι πολίτες μπορούν να απολαμβάνουν αυτά τα δικαιώματα· προτείνει αυτές οι αρχές να μετουσιωθούν σε δράσεις και προγράμματα εφαρμογής σε εθνικό και περιφερειακό επίπεδο, προκειμένου να συγκροτηθεί κοινωνία της ψηφιακής εποχής, ανταγωνιστική και ικανή να διασφαλίσει την κοινωνική και εδαφική συνοχή· υπενθυμίζει ότι η δίκαιη και χωρίς διακρίσεις πρόσβαση σε διαφανή, πολλαπλή και διεξοδική πληροφόρηση, καθώς και σε υπηρεσίες υψηλής ποιότητας, σε ασφαλές περιβάλλον, μέσω οιασδήποτε υπηρεσίας και πλατφόρμας τηλεπικοινωνιών — από το διαδίκτυο έως τα κινητά τηλέφωνα — βάσει ανοικτών και διαλειτουργικών προτύπων, αποτελεί βασικό δικαίωμα για την άσκηση ενεργού συμμετοχής στην εποχή της κοινωνίας της πληροφορίας, που πρέπει να ενταχθεί στον χάρτη των ηλεκτρονικών δικαιωμάτων· δηλώνει ότι ο χάρτης θα πρέπει επίσης να περιλαμβάνει, για όλους τους πολίτες, το δικαίωμα κατανόησης και διάδρασης με τις ενεχόμενες διοικήσεις και, συνεπώς, συμμετοχής επί ίσης βάσης στη λήψη αποφάσεων και στις πολιτικές διαδικασίες· θεωρεί ότι ο εξορθολογισμός, ο ανασχεδιασμός, η διαφάνεια και η πρόσβαση στις δημόσιες υπηρεσίες είναι απαραίτητες προϋποθέσεις για την ανάπτυξη της ενεργού συμμετοχής των πολιτών στα κοινά·

72. υπογραμμίζει ότι τα μέσα ενημέρωσης στις σύγχρονες κοινωνίες, λόγω της εξαιρετικής τεχνολογικής ανάπτυξης που τις μετέβαλε ριζικά, είναι πλέον σε θέση να επηρεάζουν σε σημαντικό βαθμό τις ιδέες και τη συμπεριφορά των πολιτών και, συνεπώς, είναι άρρηκτα συνδεδεμένα με τη δημοκρατική ζωή κάθε χώρας, και ότι η ηλεκτρονική προσβασιμότητα βασίζεται αναγκαστικά στα ανθρώπινα δικαιώματα· καλεί την Επιτροπή να σεβαστεί αυτές τις θεμελιώδεις αξίες του οπτικοακουστικού μοντέλου στο πλαίσιο της πρωτοβουλίας της i2010 και να μεριμνήσει προκειμένου να ληφθεί δεόντως υπόψη ο ιδιαίτερος ρόλος των οπτικοακουστικών μέσων — που είναι ταυτόχρονα και οικονομικά και πολιτιστικά αγαθά — για την προώθηση της πολιτιστικής πολυμορφίας·

73. τονίζει τη σημασία της προστασίας της ιδιωτικής σφαίρας και της ασφάλειας των πληροφοριών σε μία πανταχού παρούσα κοινωνία της πληροφορίας· υπενθυμίζει ότι η νομοθεσία πρέπει να διασφαλίζει την εμπιστοσύνη των πολιτών και των επιχειρήσεων σε ψηφιακά περιεχόμενα και ψηφιακές επικοινωνίες·

74. τονίζει τη σημασία, από οικονομικής και κοινωνικής άποψης, της άρσης της ψηφιακής απομόνωσης των αγροτικών περιοχών, και υπογραμμίζει ότι αυτές οι περιοχές έχουν τη δυνατότητα να συνεισφέρουν στη δημιουργία περιφερειακού, εθνικού και ευρωπαϊκού πλούτου· θεωρεί ως εκ τούτου απαραίτητο για όλες τις περιοχές να είναι σε θέση να επωφεληθούν, αντί να υποφέρουν, από την εκθετική αύξηση της καινοτομίας στον τομέα των ΤΠΕ·

75. πιστεύει ότι, όπως ορίζεται στη σύσταση 1466 (2000) του Συμβουλίου της Ευρώπης, η εκπαίδευση όσον αφορά τα μέσα ενημέρωσης πρέπει να συνίσταται στην παροχή στους πολίτες, από πολύ νεαρή ηλικία, τεχνικών ή άλλων μέσων, τα οποία θα τους επιτρέπουν μια κριτική θεώρηση των πραγμάτων και τη χρησιμοποίηση προς όφελός τους του ολοένα και μεγαλύτερου όγκου πληροφοριών και επικοινωνίας που τους παρουσιάζεται· πιστεύει επίσης ότι, μέσω αυτής της μαθησιακής διαδικασίας, οι πολίτες θα είναι σε θέση να επεξεργάζονται μηνύματα και να επιλέγουν τα πλέον ενδεδειγμένα μέσα ενημέρωσης για τη μετάδοση των μηνυμάτων αυτών, και κατ' αυτόν τον τρόπο θα είναι ικανοί να ασκήσουν πλήρως το δικαίωμά τους στην ελευθερία ενημέρωσης και έκφρασης·

76. καλεί την Επιτροπή να επενδύσει τους ερευνητικούς πόρους της στην εκτίμηση των επιπτώσεων της κοινωνίας της πληροφορίας στην ευρωπαϊκή κοινωνία και στον ευρωπαϊκό πολιτισμό·

77. ζητεί, στην εποχή της σύγκλισης, της κινητικότητας και της διαδραστικότητας, όλες οι πολιτικές αποφάσεις, περιλαμβανομένων και εκείνων που λαμβάνονται στο εσωτερικό της ΕΕ — τόσο κατά τη θέσπιση του κανονιστικού πλαισίου που θα διέπει τις υπηρεσίες και το περιεχόμενο που μεταδίδουν τα νέα μέσα ενημέρωσης, όσο και στον τομέα των μέτρων υποδομής ή στον τομέα του δικαίου του ανταγωνισμού και των επιδοτήσεων — να συνάδουν πλήρως προς τον Χάρτη Θεμελιωδών Δικαιωμάτων της Ευρωπαϊκής Ένωσης και προς τη Σύμβαση της UNESCO, της 20ής Οκτωβρίου 2005, για την Προστασία και την Προώθηση της Πολυμορφίας της Πολιτιστικής Έκφρασης, η οποία όχι μόνον θεσπίζει την υποχρέωση των κρατών μελών να προστατεύουν και να προωθούν την πολιτιστική πολυμορφία, αλλά και καθιερώνει τον διττό χαρακτήρα των οπτικοακουστικών μέσων ως οικονομικού και πολιτιστικού αγαθού· επισημαίνει ότι, με τη σωστή διαχείριση, η κοινωνία της πληροφορίας και οι ΤΠΕ μπορούν να αποτελέσουν άκρως θετικό μέσο ενίσχυσης και προστασίας της πολιτιστικής πολυμορφίας και της πολυγλωσσίας·

78. επισημαίνει ότι η τρέχουσα συζήτηση σχετικά με το μέλλον της Ένωσης αποτελεί πολύ καλή ευκαιρία για την εξέταση θεσμικών θεμάτων, με στόχο να παγιωθεί και να αποσαφηνισθεί το ευρωπαϊκό θεσμικό μοντέλο, και πρωτίστως για τα θεσμικά όργανα, ιδίως δε την Επιτροπή, να εκδηλώσουν το ενδιαφέρον τους για τα ευρύτερα θέματα της δημοκρατίας και τις ανησυχίες των πολιτών· εκφράζει την ικανοποίησή του για την ευκαιρία που προσφέρει η περίοδος προβληματισμού στα ευρωπαϊκά θεσμικά όργανα να νομοθετήσουν με μέλημα τις ευρύτερες ανησυχίες των πολιτών, απηχώντας τις τελευταίες στις πολιτικές τους·

79. πιστεύει ότι, όσον αφορά τις ΤΠΕ, είναι πολύ σημαντικό να δοθεί ιδιαίτερη προσοχή στη διάσταση της ισότητας των φύλων για να αποφευχθούν τυχόν αρνητικές επιπτώσεις της ψηφιακής επανάστασης στην ισότητα των φύλων, ή η διαιώνιση των σημερινών ανισορροπιών και διακρίσεων· επισημαίνει ότι είναι σημαντικό να ληφθούν δεόντως υπόψη οι διάφορες πτυχές του ψηφιακού χάσματος, ιδίως αυτών που σχετίζονται με το φύλο, που πρέπει να αποτελέσει αντικείμενο ειδικής δράσης στο πλαίσιο της μελλοντικής ευρωπαϊκής πρωτοβουλίας για την ηλεκτρονική ένταξη· εκτιμά ότι ο ανακύπτων κίνδυνος κοινωνικού αποκλεισμού που οφείλεται στη μη δυνατότητα χρησιμοποίησης των νέων τεχνολογιών και τεχνολογιών πληροφορίας αφορά τις γυναίκες με δυσανάλογο τρόπο·

80. καλεί την Επιτροπή να προβεί σε ανάλυση του κοινοτικού κεκτημένου όσον αφορά την κοινωνία της πληροφορίας, ιδίως από πλευράς φύλου· ζητεί από την Επιτροπή να θεσπίσει διάλογο με τους σημαντικότερους φορείς της αγοράς των μέσων επικοινωνίας, με στόχο την κατάρτιση "Κώδικα Ισότητας των Φύλων" στα μέσα ενημέρωσης· ζητεί από την Επιτροπή να δώσει ιδιαίτερη προσοχή στην ανάρμοστη χρήση νέων ΤΠΕ με σκοπό την εμπορία γυναικών και παιδιών και να προαγάγει όλες τις νομικές και τεχνολογικές πρωτοβουλίες που είναι αναγκαίες για την καταπολέμηση αυτού του προβλήματος·

*

* *

81. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, στην Επιτροπή καθώς και στις κυβερνήσεις και τα κοινοβούλια των κρατών μελών.

[1] ΕΕ L 108 της 24.4.2002, σ. 33.

[2] ΕΕ L 77 της 13.3.2004, σ. 1.

[3] Κείμενα που εγκρίθηκαν, P6_TA(2005)0260.

[4] Κείμενα που εγκρίθηκαν, P6_TA(2005)0467.

--------------------------------------------------